‘স্বাধীনতার ৫০ বছর পরও দেশের ৮০ ভাগ মানুষ চিকিৎসার খরচ জোগাতে পারে না’
তেল-গ্যাস-খনিজ সম্পদ ও বিদ্যুৎ-বন্দর রক্ষা জাতীয় কমিটির সদস্য সচিব আনু মুহাম্মদ বলেছেন, 'স্বাধীনতার ৫০ বছর পরও দেশের ৮০ শতাংশের বেশি মানুষ তাদের সুচিকিৎসার খরচ জোগাতে পারছে না। ফলে বিনা চিকিৎসায় মারা যাচ্ছে মানুষ।'
কমিটির প্রয়াত সদস্যদের স্মরণে আজ শনিবার বিকেলে দিনাজপুরের ফুলবাড়ী উপজেলার জেলা পরিষদ ডাকবাংলো প্রাঙ্গণে এক সভায় তিনি এ কথা বলেন। কমিটির ফুলবাড়ী উপজেলা শাখা এ স্মরণসভার আয়োজন করে।
প্রধান অতিথির বক্তব্যে আনু মুহাম্মদ বলেন, 'মানুষ তাদের অধিকারের কথাও বলতে পারে না। কিসের জন্য লাখ লাখ মানুষ তাদের জীবন উৎসর্গ করেছে?'
তিনি আরও বলেন, 'অবকাঠামো, রাস্তাঘাট ও ফ্লাইওভার নির্মাণ মানে দেশে মানুষের অধিকার নিশ্চিত করা না। শিক্ষার অধিকার, কণ্ঠস্বরের অধিকার, চিকিৎসার অধিকার এখনও দেশের মানুষের জন্য নিশ্চিত করা সম্ভব হয়নি।'
দেশের জাতীয় সম্পদ রক্ষায় সারাদেশে আন্দোলন জোরদার করতে দেশবাসীর প্রতি আহ্বান জানান তিনি।
সভায় সভাপতিত্ব করেন তেল-গ্যাস-খনিজ সম্পদ, বিদ্যুৎ-বন্দর রক্ষা জাতীয় কমিটির ফুলবাড়ী উপজেলা শাখার আহ্বায়ক সৈয়দ সাইফুল ইসলাম জুয়েল।
বক্তব্য দেন কমিটির কেন্দ্রীয় নেতা ইউনাইটেট কমিনিউস্ট লীগের সমন্বয়ক মোশারফ হোসেন নান্নু, সিপিবি দিনাজপুর জেলা শাখার সম্পাদক এ্যাডভোকেট মেহেরুল ইসলাম, তেল গ্যাস খনিজ সম্পদ ও বিদ্যুৎ-বন্দর রক্ষা জাতীয় কমিটির দিনাজপুর জেলা শাখার সদস্য সচিব আলতাব হোসেন, ফুলবাড়ী শাখার সদস্য সচিব জয় প্রকাশ নারায়ন, অন্যতম সংগঠক এম এ কায়ুম, ইউনাইটেট কমিনিউস্ট লীগের সম্পাদক সঞ্জিব প্রসাদ জিতু, ওয়াকার্স পাটির সম্পাদক শফিকুল ইসলাম শিকদার, সিপিবি ফুলবাড়ী শাখার সম্পাদক এসএম নুরুজ্জামান, গণফ্রন্ডের ফুলবাড়ী শাখার সম্পাদক সামিউল ইসলাম চৌধুরী।
এ সময় প্রয়াত নেতাদের স্বজনরাও স্মৃতিচারণ করে বক্তব্য দেন।

তেল-গ্যাস-খনিজ সম্পদ ও বিদ্যুৎ-বন্দর রক্ষা জাতীয় কমিটির সদস্য সচিব আনু মুহাম্মদ বলেছেন, 'স্বাধীনতার ৫০ বছর পরও দেশের ৮০ শতাংশের বেশি মানুষ তাদের সুচিকিৎসার খরচ জোগাতে পারছে না। ফলে বিনা চিকিৎসায় মারা যাচ্ছে মানুষ।'